SET ปิดร่วง 15 จุด กังวลมาตรการเข้มสกัด “โควิด” – ภาระหนี้สินประเทศเพิ่มกระทบ GDP
SET ปิดร่วง 15.86 จุด จากความกังวลจะมีมาตรการคุมเข้มสกัดการแพร่ระบาดโควิด-19 ในประเทศ ซึ่งอาจทำให้รัฐฯมีภาระค่าใช้จ่ายเพิ่มขึ้น หวั่นกระทบต่อเศรษฐกิจ-หนี้สินของประเทศ-ค่าเงิน หากมาตรการเข้มที่ออกมาเป็นล็อกดาวน์เต็มรูปแบบ ก็ทำให้ดัชนีฯมีโฮกาสลงต่ำกว่าระดับ 1,500 ได้
30 ก.ค. 2564

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บริษัทหลักทรัพย์ เคทีบีเอสที จำกัด (มหาชน) กล่าวว่า ตลาดหุ้นไทยวันนี้ปรับตัวลงจากความกังวลผลประชุมศูนย์บริหารสถานการณ์โควิด-19 (ศบค.)ที่จะออกมาจะมีมาตรการควบคุมการแพร่ระบาดไวรัสโควิด-19 ที่เข้มขึ้น หลังจากที่การแพร่ะบาดไวรัสโควิดในประเทศไม่ดีขึ้น และด้วยสถานการณ์การแพร่ระบาดโควิดในประเทศทำให้รัฐบาลมีภาระค่าใช้จ่ายเพิ่มขึ้นจากมาตรการที่เข้ม และยังจะส่งผลกระทบต่อ GDP ไปด้วย
ทั้งนี้ ภาระของภาครัฐฯทำให้หนี้สินประเทศเพิ่มขึ้น และมาตรการยิ่งเข้มก็อาจทำให้รัฐฯกู้เงินเพิ่มได้อีก ซึ่งส่งผลต่อความเชื่อมั่นในเรื่องค่าเงิน ดังนั้นการแพร่ระบาดโควิดไม่ได้มองที่คนติดเชื้อมากอย่างเดียว แต่มองถึงผลกระทบต่อเศรษฐกิจ, หนี้สินของประเทศ และค่าเงินด้วย
ด้านตลาดหุ้นในภูมิภาคเอเชียวันนี้ส่วนใหญ่ติดลบกัน โดยตลาดหลักอย่างตลาดหุ้นจีน, ฮ่องกง และญี่ปุ่น ติดลบกันหมด จากความกังวลจีนแทรกแซงกลุ่มเทคโนโลยี และฝั่งฮ่องกงก็วิตกจีนจะเข้ามาแทรกแซงด้วย ส่วนญี่ปุ่นก็วิตกการแพร่ระบาดโควิด-19 ส่วนตลาดในยุโรปเทรดบ่ายนี้ก็ปรับตัวลงจากปัจจัยเฉพาะตัว
แนวโน้มการลงทุนในสัปดาห์หน้า นายมงคล กล่าวว่า ตลาดฯคงจะแกว่งตัวในกรอบแนวรับ 1,500-1,520 จุด ส่วนแนวต้าน 1,540 จุด ซึ่งหากมาตรการเข้มที่ออกมาเป็นล็อกดาวน์เต็มรูปแบบ ก็ทำให้ดัชนีฯมีโอกาสลงต่ำกว่าระดับ 1,500 จุดได้ แต่คิดว่าไม่น่าจะใช้ พร้อมให้ติดตามการทยอยประกาศผลประกอบกาของบริษัทจดทะเบียนต่อไป และติดตามสถานการณ์การแพร่ระบาดไวรัสโควิด-19
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
DTAC มูลค่าการซื้อขาย 4,192.64 ล้านบาท ปิดที่ 37.75 บาท เพิ่มขึ้น 2.00 บาท
TOP มูลค่าการซื้อขาย 3,643.15 ล้านบาท ปิดที่ 44.00 บาท ลดลง 3.00 บาท
PTT มูลค่าการซื้อขาย 2,795.32 ล้านบาท ปิดที่ 34.75 บาท ลดลง 0.75 บาท
KBANK มูลค่าการซื้อขาย 2,604.47 ล้านบาท ปิดที่ 103.00 บาท ลดลง 0.50 บาท
SCC มูลค่าการซื้อขาย 2,233.53 ล้านบาท ปิดที่ 414.00 บาท เพิ่มขึ้น 4.00 บาท